Návrh
na vyslovenie súhlasu so znížením základného imania akciovej spoločnosti 
Automobilové opravovne Ministerstva vnútra Slovenskej republiky, a. s. 
Ministerstvo  vnútra  Slovenskej  republiky  predkladá  vláde Slovenskej  republiky návrh na vyslovenie súhlasu so znížením základného imania akciovej spoločnosti Automobilové opravovne Ministerstva vnútra Slovenskej republiky, a. s.  (ďalej len „AOMVSR, a. s. “). 
Uznesením vlády Slovenskej republiky č. 456 zo 17. júna 2009 vyslovila vláda Slovenskej republiky súhlas so zmenou právnej formy príspevkových organizácií Ministerstva vnútra SR Opravovne Ministerstva vnútra Slovenskej republiky sídlo: Sklabinská 20, 831 06 Bratislava – Rača, Automobilové opravovne Ministerstva vnútra Slovenskej republiky Banská Bystrica sídlo: Mičinská cesta 21,  974 86 Banská Bystrica, Automobilové opravovne Ministerstva vnútra Slovenskej republiky Košice sídlo: Priemyselná 1,  040 01 Košice - Staré Mesto na akciovú spoločnosť so 100 %  majetkovou účasťou štátu. 

Základné imanie bolo tvorené nepeňažným vkladom majetku štátu v správe Ministerstva vnútra Slovenskej republiky (súbor hnuteľného a nehnuteľného majetku, pohľadávky a zásoby), ktorý užívali príspevkové organizácie, a to spolu vo výške 22.833.302,27 Eur. Hodnota nepeňažného vkladu bola stanovená na základe znaleckých posudkov vypracovaných spoločnosťou ÚEOS - Komercia, a. s.  so sídlom Ružová dolina 27, Bratislava. 
Na základe Správy audítora o audite v spoločnosti  AOMVSR, a. s.  zo 16. júna 2010 vypracovanej spoločnosťou AUDIT-POL, s. r. o. so sídlom Čermeľská 45, Košice, v ktorej sa poukazuje na nesúlad v hodnote vykazovaného vlastného imania (položky základné imanie a zákonný rezervný fond) zapríčinené nepresnosťou v znaleckých posudkoch a tiež 
v zahrnutej DPH do nepeňažného vkladu, ako aj na základe Protokolu z kontroly Najvyššieho kontrolného úradu Slovenskej republiky vykonanej v spoločnosti AOMVSR, a. s.  z 30. júna 2010, kde sa poukazuje na tie isté nezrovnalosti, bol dňa 30. júla 2010 vypracovaný opravný znalecký posudok a 5. novembra 2010 súhrnný znalecký posudok spoločnosťou ÚEOS - Komercia, a. s.,  so sídlom Ružová dolina 27, Bratislava. 
V súlade s vyššie uvedenými posudkami predstavuje zreálnená hodnota nepeňažného vkladu sumu 16.634.200 Eur. Nepeňažný vklad pozostáva zo základného imania vo výške 15.122.000 Eur a z rezervného fondu vo výške 1.512.200 Eur.
            K vzniku uvedených rozdielov došlo na základe viacerých faktorov:
· v prípade vkladania pohľadávok ako nepeňažného vkladu došlo k vloženiu sporných pohľadávok, čím došlo k zvýšeniu hodnoty pohľadávok,

· v prípade vloženia nehnuteľností došlo k vloženiu nehnuteľností, ktoré neboli predmetom vkladu a ktoré ani neboli zapísané na predmetných listoch vlastníctva;  taktiež bol nehnuteľný majetok vložený vrátane dane z pridanej hodnoty, čím došlo  k zvýšeniu hodnoty nehnuteľností,
· v prípade vkladu tvoriaceho zásoby neboli v čase vypracovania pôvodného znaleckého posudku zohľadnené pohyby zásob, čím bola hodnota zásob zvýšená.

Na základe uvedených skutočností je zrejmé, že súčasná výška základného imania AOMVSR, a. s. , resp. hodnota nepeňažného vkladu do AOMVSR, a. s. vrátane hodnoty rezervného fondu neodzrkadľuje skutočnú hodnotu vkladaného majetku. Je zrejmé, že k založeniu AOMVSR, a. s.,  s hodnotou nepeňažného vkladu vo výške 22.833.302,27 Eur (základné imanie a rezervný fond) došlo na základe pochybení viacerých osôb zúčastnených na procese založenia a vzniku AOMVSR, a. s.  Na základe vyššie uvedeného je nevyhnutné pristúpiť k zníženiu  základného imania a použitia rezervného fondu nielen v obchodnom registri, ale aj v účtovníctve AOMVSR, a. s., v registri Centrálneho depozitára cenných papierov, a. s. a vo všetkých inštitúciách v zmysle platnej legislatívy.
Znížením hodnoty nepeňažného vkladu nedochádza k reálnemu zníženiu hodnoty majetku AOMVSR, a. s., ale dochádza iba k oprave medzi reálnou hodnotou nepeňažného vkladu a hodnotou nepeňažného vkladu, v akom bol tento zapísaný a zaúčtovaný do majetku 
AOMVSR, a. s.

